এক প্রশ্নের জবাবে তিনি বলেন, তদন্তে নেপথ্য মদদদাতাদের বিষয়টিও খুঁজে বের করা হচ্ছে। প্রত্যেককেই আইনের আওতায় নিয়ে আসা হবে। ৪ আগস্ট বিকালে উত্তরার একটি শুটিং স্পট থেকে ফেসবুক লাইভে এসে অভিনেত্রী কাজী নওশাবা আহমেদ বলেন, ‘জিগাতলায় আন্দোলনকারী শিক্ষার্থীদের ওপর হামলা করে একজনের চোখ উঠিয়ে ফেলা হয়েছে। আর চারজনকে মেরে ফেলা হয়েছে। আপনার কিছু একটা করেন।’ তার এ আহ্বান মুহূর্তের মধ্যে অনলাইনে ভাইরাল হয়ে যায়। পরে গণমাধ্যমকর্মীরা তার এ তথ্যের সত্যতা সম্পর্কে জানতে চাইলে তিনি তা দেখাতে ব্যর্থ হন। সেদিন রাতেই নওশাবাকে গ্রেফতার করে র‌্যাব। র‌্যাবের কাছে তিনি স্বীকার করেন, রুদ্র নামের একটি ছেলের কাছ থেকে ফোনে এমন তথ্য পেয়ে তিনি উত্তরায় বসে ফেসবুক লাইভে আসেন। এ ঘটনায় তার বিরুদ্ধে তথ্য ও যোগাযোগ প্রযুক্তি আইনে মামলা হয়। একই দিন নওশাবার মতো অনেকেই ফেসবুক লাইভে একই ধরনের অপপ্রচার চালান। এর মধ্যে অনেক সরকারি কর্মকর্তা-কর্মচারী রয়েছেন। পাশাপাশি বিভিন্ন উসকানিমূলক অপপ্রচার চালিয়ে বিশৃঙ্খল পরিস্থিতি সৃষ্টিও চেষ্টা চালান অনেকে। ফেসবুক ও টুইটারের এমন ৩ শতাধিক আইডি শনাক্ত করেছে পুলিশ, র‌্যাব ও গোয়েন্দা সংস্থা। সূত্র জানিয়েছে, নিরাপদ সড়কের দাবিতে ২৯ জুলাই শুরু হওয়া শিক্ষার্থীদের শান্তিপূর্ণ আন্দোলনকে সহিংস করে তুলতে যারা বিভিন্নভাবে উসকানি দিয়েছেন, সামাজিক যোগাযোগমাধ্যমে অপপ্রচার চালিয়েছেন, তাদের বিরুদ্ধে কঠোর অবস্থানে সরকার। সরকারের নীতিনির্ধারক মহল থেকে পুলিশ ও গোয়েন্দাদের এ বিষয়ে বিশেষ নির্দেশনা দেওয়া হয়েছে। এদিকে গতকালও ফেসবুকে গুজব ছড়ানোর অভিযোগে ছাত্রশিবিরের তিন কর্মীকে গ্রেফতার করেছে র‌্যাব। র‌্যাব-২-এর সিনিয়র সহকারী পুলিশ সুপার মোহাম্মদ রবিউল ইসলাম বলেন, মঙ্গলবার রাতে ধানমন্ডির আবাহনী মাঠের সামনে থেকে তাদের গ্রেফতার করা হয়। এরা হলেন আখতারুজ্জামান টনি (২২), আসাদুল্লাহ আল গালিব (২২) ও মো. মুনীম সরকার (২৩)। এর আগের দিন র‌্যাব-১-এর একটি দল গাজীপুরের জয়দেবপুর থেকে সাখাওয়াত হোসেন ওরফে রাতুল সরকার ওরফে রিংকুকে গ্রেফতার করে। এ ব্যাপারে র‌্যাব-১-এর অধিনায়ক লে. কর্নেল সারোয়ার বিন কাশেম বলেন, কেউই আইনের ঊর্ধ্বে নন। আমরা সব সোশ্যাল মিডিয়া মনিটরিং করছি। যারাই বিভ্রান্তিমূলক পোস্ট দিয়ে গুজব সৃষ্টির চেষ্টা করবেন তাদের খুঁজে বের করে আইনের আওতায় নিয়ে আসা হবে। জানা গেছে, শিক্ষার্থীদের আন্দোলন ঘিরে রাজধানীসহ দেশজুড়ে অরাজক পরিস্থিতি সৃষ্টি এবং এর মাধ্যমে রাজনৈতিক ফায়দা লুটতে তৎপর ছিল একাধিক পক্ষ। কোমলমতি শিক্ষার্থীদের মধ্যে ছদ্মবেশে নিজেদের লোক ঢুকিয়ে ব্যাপক নাশকতামূলক কর্মকাণ্ডের পরিকল্পনাও করেছিল। এমন স্বার্থান্বেষী পক্ষগুলোই সামাজিক যোগাযোগমাধ্যমে নানা ধরনের অপপ্রচার চালিয়েছিল শিক্ষার্থীদের অহিংস আন্দোলনকে সহিংসতায় রূপ দিতে। বিশেষ করে ফেসবুক ও টুইটারেই অধিকাংশ অপপ্রচার ও বিভ্রান্তিমূলক তথ্য ছড়ানো হয়। পুলিশ, র‌্যাব ও গোয়েন্দাদের অনুসন্ধান ও তদন্তে এমন তথ্য উঠে এসেছে। অনেকে দেশের বাইরে অবস্থান করে সোশ্যাল মিডিয়ায় অপপ্রচার চালাচ্ছে। তবে তাদের এসব তথ্য যাচাই-বাছাই না করে শেয়ার না করার জন্য বিশেষভাবে সতর্ক করেছেন আইন প্রয়োগকারী সংস্থার সদস্যরা।